CELEX: 32022D0903
Language: el
Date: 2022-06-08 00:00:00
Title: Εκτελεστική απόφαση (ΕΕ) 2022/903 της Επιτροπής της 8ης Ιουνίου 2022 σχετικά με την ισοδυναμία του ρυθμιστικού πλαισίου για τους κεντρικούς αντισυμβαλλομένους στη Χιλή σύμφωνα με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

9.6.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 156/68
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/903 ΤΗΣ ΕΠΙΤΡΟΠΗΣ
         της 8ης Ιουνίου 2022
         σχετικά με την ισοδυναμία του ρυθμιστικού πλαισίου για τους κεντρικούς αντισυμβαλλομένους στη Χιλή σύμφωνα με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚH ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 25 παράγραφος 6,
         Εκτιμώντας τα ακόλουθα:
         
                     (1)
                  
                  
                     Η διαδικασία που ισχύει για την αναγνώριση κεντρικών αντισυμβαλλομένων (στο εξής: CCP) εγκατεστημένων σε τρίτες χώρες, που καθορίζεται στο άρθρο 25 του κανονισμού (ΕΕ) αριθ. 648/2012, έχει ως στόχο να δοθεί η δυνατότητα στους κεντρικούς αντισυμβαλλομένους που είναι εγκατεστημένοι και έχουν λάβει άδεια λειτουργίας σε τρίτες χώρες, των οποίων τα ρυθμιστικά πρότυπα είναι ισοδύναμα προς εκείνα που ορίζονται στον κανονισμό (ΕΕ) αριθ. 648/2012, να παρέχουν υπηρεσίες εκκαθάρισης σε εκκαθαριστικά μέλη ή τόπους διαπραγμάτευσης που είναι εγκατεστημένα/-οι στην Ένωση. Η εν λόγω διαδικασία αναγνώρισης και οι αποφάσεις ισοδυναμίας που προβλέπονται σε αυτήν, ως εκ τούτου, συμβάλλουν στην επίτευξη του κύριου στόχου του κανονισμού (ΕΕ) αριθ. 648/2012, δηλαδή να μειωθεί ο συστημικός κίνδυνος, με την επέκταση της χρήσης ασφαλών και εύρωστων κεντρικών αντισυμβαλλομένων για την εκκαθάριση εξωχρηματιστηριακών παραγώγων, μεταξύ άλλων, και όταν οι εν λόγω CCP είναι εγκατεστημένοι και έχουν λάβει άδεια λειτουργίας σε τρίτη χώρα.
                  
               
                     (2)
                  
                  
                     Προκειμένου το νομικό καθεστώς τρίτης χώρας να θεωρηθεί ισοδύναμο με το νομικό καθεστώς της Ένωσης όσον αφορά τους CCP, το ουσιαστικό αποτέλεσμα των εφαρμοστέων νομοθετικών και εποπτικών ρυθμίσεων θα πρέπει να είναι ισοδύναμο με τις απαιτήσεις της Ένωσης όσον αφορά τους κανονιστικούς στόχους που επιτυγχάνουν. Σκοπός της εν λόγω αξιολόγησης της ισοδυναμίας είναι, επομένως, να εξακριβωθεί ότι οι νομοθετικές και εποπτικές ρυθμίσεις της εκάστοτε τρίτης χώρας διασφαλίζουν ότι οι CCP που είναι εγκατεστημένοι και διαθέτουν άδεια λειτουργίας στην εν λόγω τρίτη χώρα δεν εκθέτουν τα εκκαθαριστικά μέλη και τους τόπους διαπραγμάτευσης που είναι εγκατεστημένα/-οι στην Ένωση σε υψηλότερο επίπεδο κινδύνου από εκείνο στο οποίο θα μπορούσαν να εκτεθούν τα εν λόγω εκκαθαριστικά μέλη και οι τόποι διαπραγμάτευσης, από CCP που έχουν λάβει άδεια λειτουργίας στην Ένωση και, συνεπώς, δεν δημιουργούν απαράδεκτα επίπεδα συστημικού κινδύνου στην Ένωση. Άρα, θα πρέπει να ληφθούν υπόψη οι σημαντικά χαμηλότεροι εγγενείς κίνδυνοι στις δραστηριότητες εκκαθάρισης που πραγματοποιούνται σε χρηματοπιστωτικές αγορές που είναι μικρότερες από τη χρηματοπιστωτική αγορά της Ένωσης.
                  
               
                     (3)
                  
                  
                     Η αξιολόγηση του αν οι νομοθετικές και εποπτικές ρυθμίσεις της Χιλής είναι ισοδύναμες με εκείνες της Ένωσης δεν θα πρέπει να βασίζεται μόνο σε συγκριτική ανάλυση των νομικά δεσμευτικών απαιτήσεων που ισχύουν για τους CCP στη Χιλή, αλλά και σε αξιολόγηση του αποτελέσματος των εν λόγω απαιτήσεων. Η Επιτροπή θα πρέπει επίσης να αξιολογήσει την επάρκεια των εν λόγω απαιτήσεων όσον αφορά τον μετριασμό των κινδύνων στους οποίους ενδέχεται να εκτίθενται τα εκκαθαριστικά μέλη και οι τόποι διαπραγμάτευσης που είναι εγκατεστημένα/-οι στην Ένωση, λαμβάνοντας υπόψη το μέγεθος της χρηματοπιστωτικής αγοράς στην οποία ασκούν τις δραστηριότητές τους οι CCP που έχουν λάβει άδεια λειτουργίας στη Χιλή. Απαιτούνται αυστηρότερες απαιτήσεις μετριασμού του κινδύνου για τους CCP που ασκούν τις δραστηριότητές τους σε μεγαλύτερες χρηματοπιστωτικές αγορές, των οποίων το εγγενές επίπεδο κινδύνου είναι υψηλότερο, σε σχέση με τους CCP που ασκούν τις δραστηριότητές τους σε μικρότερες χρηματοπιστωτικές αγορές, των οποίων το εγγενές επίπεδο κινδύνου είναι χαμηλότερο.
                  
               
                     (4)
                  
                  
                     Το άρθρο 25 παράγραφος 6 στοιχεία α), β) και γ) του κανονισμού (ΕΕ) αριθ. 648/2012 ορίζει τρεις προϋποθέσεις που πρέπει να πληρούνται προκειμένου να κριθεί ότι οι νομοθετικές και εποπτικές ρυθμίσεις μιας τρίτης χώρας σχετικά με τους CCP που έχουν λάβει άδεια λειτουργίας εκεί είναι ισοδύναμες με εκείνες που καθορίζονται στον εν λόγω κανονισμό.
                  
               
                     (5)
                  
                  
                     Σύμφωνα με το άρθρο 25 παράγραφος 6 στοιχείο α) του κανονισμού (ΕΕ) αριθ. 648/2012, οι CCP που έχουν λάβει άδεια λειτουργίας σε τρίτη χώρα πρέπει να πληρούν νομικά δεσμευτικές απαιτήσεις που είναι ισοδύναμες με τις απαιτήσεις που καθορίζονται στον τίτλο IV του εν λόγω κανονισμού.
                  
               
                     (6)
                  
                  
                     Οι νομικά δεσμευτικές απαιτήσεις που ισχύουν για τους CCP που έχουν λάβει άδεια λειτουργίας στη Χιλή καθορίζονται στον νόμο αριθ. 20.345 του 2009 (2) για τη ρύθμιση της εκκαθάρισης και του διακανονισμού χρηματοπιστωτικών μέσων (στο εξής: πρωτογενείς κανόνες), καθώς και στους γενικούς κανόνες (Normas de Caracter General) και στις εγκυκλίους που εκδίδονται από την Comisiόn para el Mercado Financiero (CMF) (στο εξής: παράγωγοι κανόνες). Οι εν λόγω κανόνες καθορίζουν από κοινού τα πρότυπα και τις απαιτήσεις με τα οποία πρέπει να συμμορφώνονται οι CCP που έχουν λάβει άδεια λειτουργίας στη Χιλή, σε συνεχή βάση.
                  
               
                     (7)
                  
                  
                     Οι πρωτογενείς κανόνες ορίζουν, μεταξύ άλλων, κανόνες σχετικά με τις ρυθμίσεις διακυβέρνησης, τους μετόχους και τα μέλη με ειδικές συμμετοχές, το κεφάλαιο εκκαθάρισης και τον διακανονισμό, και καθορίζουν τα θέματα που πρέπει κατ' ελάχιστον να καλύπτουν οι κανόνες λειτουργίας των CCP. Επιπλέον, σύμφωνα με την εγκύκλιο αριθ. 2237 του 2018, οι CCP που έχουν άδεια λειτουργίας πρέπει να εφαρμόζουν και να υλοποιούν τα σχετικά διεθνή πρότυπα που αφορούν τα συστήματα εκκαθάρισης και διακανονισμού, και ειδικότερα τις αρχές για τις υποδομές των χρηματοπιστωτικών αγορών (στο εξής: PFMI) που εκδίδονται από την Επιτροπή Συστημάτων Πληρωμών και Διακανονισμού και τον Διεθνή Οργανισμό Επιτροπών Κεφαλαιαγοράς (3).
                  
               
                     (8)
                  
                  
                     Για να λάβει άδεια λειτουργίας, ο CCP πρέπει να υποβάλει στη CMF και στην Κεντρική Τράπεζα της Χιλής τους κανόνες λειτουργίας του, καθώς και μελέτη σχετικά με την επάρκεια των συστημάτων που διαχειρίζεται. Οι κανόνες λειτουργίας του CCP πρέπει να παρέχουν περιοριστικές λεπτομέρειες σχετικά με τον τρόπο με τον οποίο ο CCP πρέπει να πληροί τα πρότυπα και τις απαιτήσεις υψηλού επιπέδου που ορίζονται στους πρωτογενείς κανόνες, καθώς και στις PFMI. Οι κανόνες λειτουργίας πρέπει να περιλαμβάνουν διατάξεις σχετικά με τις απαιτήσεις συμμετοχής, τα συστήματα επικοινωνίας, το είδος των χρηματοπιστωτικών μέσων που μπορούν να εκκαθαρίζονται, τις διαδικασίες διαχείρισης κινδύνων, τις διαδικασίες για τον έγκαιρο διακανονισμό, την ασφάλεια που πρέπει να παρέχεται από τους συμμετέχοντες, τα μέτρα που πρέπει να λαμβάνονται αν οι συμμετέχοντες παραβιάσουν τις υποχρεώσεις τους, την οργάνωση και τη λειτουργία των επιτροπών ελέγχου, πειθαρχικών θεμάτων και διαχείρισης κινδύνων και την επιχειρησιακή συνέχεια. Μόλις εγκριθούν οι κανόνες λειτουργίας από τη CMF και την Κεντρική Τράπεζα της Χιλής, η CMF ελέγχει την ικανότητα του CCP να αρχίσει να ασκεί τις δραστηριότητές του, όσον αφορά τις εγκαταστάσεις, τους επαγγελματικούς και τεχνολογικούς πόρους, τις διαδικασίες και τους ελέγχους. Μόλις ο CCP λάβει άδεια λειτουργίας, οι κανόνες λειτουργίας του καθίστανται νομικά δεσμευτικοί γι' αυτόν. Τυχόν τροποποιήσεις των κανόνων λειτουργίας πρέπει να εγκρίνονται από την CMF και την Κεντρική Τράπεζα της Χιλής.
                  
               
                     (9)
                  
                  
                     Συνεπώς, οι νομικά δεσμευτικές απαιτήσεις που ισχύουν για τους CCP που έχουν λάβει άδεια στη Χιλή περιλαμβάνουν δύο επίπεδα. Το πρώτο επίπεδο αποτελείται από τον νόμο 20.345 του 2009, καθώς και τους γενικούς κανόνες και τις εγκυκλίους που εκδίδονται από τη CMF που καθορίζουν από κοινού τα πρότυπα και τις απαιτήσεις υψηλού επιπέδου, συμπεριλαμβανομένων των PFMI, με τα οποία πρέπει να συμμορφώνονται οι CCP που έχουν λάβει άδεια λειτουργίας, καθώς και τις περιοριστικές λεπτομέρειες σχετικά με τον τρόπο με τον οποίο ο CCP οφείλει να πληροί τα εν λόγω πρότυπα και απαιτήσεις υψηλού επιπέδου. Το δεύτερο επίπεδο αποτελείται από τους κανόνες λειτουργίας των CCP.
                  
               
                     (10)
                  
                  
                     Η χρηματοπιστωτική αγορά της Χιλής είναι σημαντικά μικρότερη από τη χρηματοπιστωτική αγορά στην οποία δραστηριοποιούνται οι CCP που είναι εγκατεστημένοι στην Ένωση. Κατά την τελευταία τριετία η συνολική αξία των συναλλαγών εξωχρηματιστηριακών παραγώγων που εκκαθαρίστηκαν στη Χιλή αντιπροσώπευε λιγότερο από το 1 % της συνολικής αξίας των συναλλαγών εξωχρηματιστηριακών παραγώγων που εκκαθαρίστηκαν στην Ένωση. Ως εκ τούτου, η συμμετοχή σε CCP που έχουν λάβει άδεια λειτουργίας στη Χιλή εκθέτει τα εκκαθαριστικά μέλη και τους τόπους διαπραγμάτευσης που είναι εγκατεστημένα/-οι στην Ένωση σε σημαντικά χαμηλότερους κινδύνους από ό,τι η συμμετοχή τους σε CCP που έχουν λάβει άδεια λειτουργίας στην Ένωση. Οι πρωτογενείς και παράγωγοι κανόνες που ισχύουν για CCP που έχουν λάβει άδεια λειτουργίας στη Χιλή, οι οποίοι συμπληρώνονται από τους δεσμευτικούς κανόνες λειτουργίας, οι οποίοιεφαρμόζουν από κοινού τις PFMI, μετριάζουν επαρκώς το χαμηλότερο επίπεδο κινδύνου στο οποίο μπορεί να είναι εκτεθειμένα/-οι τα εκκαθαριστικά μέλη και οι τόποι διαπραγμάτευσης που είναι εγκατεστημένα/-οι στην Ένωση και, ως εκ τούτου, μπορεί να θεωρηθεί ότι επιτυγχάνουν αποτέλεσμα μετριασμού του κινδύνου ισοδύναμο με εκείνο που επιδιώκεται με τον κανονισμό (ΕΕ) αριθ. 648/2012.
                  
               
                     (11)
                  
                  
                     Η Επιτροπή καταλήγει στο συμπέρασμα ότι οι νομοθετικές και εποπτικές ρυθμίσεις της Χιλής διασφαλίζουν ότι οι CCP που έχουν λάβει άδεια λειτουργίας στη Χιλή συμμορφώνονται με νομικά δεσμευτικές απαιτήσεις που είναι ισοδύναμες με τις απαιτήσεις που καθορίζονται στον τίτλο IV του κανονισμού (ΕΕ) αριθ. 648/2012.
                  
               
                     (12)
                  
                  
                     Το άρθρο 25 παράγραφος 6 στοιχείο β) του κανονισμού (ΕΕ) αριθ. 648/2012 ορίζει ότι οι νομοθετικές και εποπτικές ρυθμίσεις όσον αφορά τους CCP που έχουν λάβει άδεια λειτουργίας σε τρίτη χώρα πρέπει επίσης να προβλέπουν αποτελεσματική εποπτεία και επιβολή του νόμου για τους CCP στην εν λόγω περιοχή δικαιοδοσίας, σε συνεχή βάση.
                  
               
                     (13)
                  
                  
                     Ο νόμος αριθ. 21.000 (4) του 2017 θεσπίζει τη CMF και ορίζει τα καθήκοντα και τις εξουσίες της. Η CMF, ως εποπτική αρχή των κεντρικών αντισυμβαλλομένων, παρακολουθεί τους CCP στη Χιλή για να διασφαλίζει τη συμμόρφωση με τους πρωτογενείς κανόνες και με τους εσωτερικούς κανόνες και τις διαδικασίες των CCP σε συνεχή βάση. Η CMF διαθέτει πλήρεις εξουσίες για τον έλεγχο και την επιβολή κυρώσεων σε CCP που έχει λάβει άδεια λειτουργίας, συμπεριλαμβανομένης, μεταξύ άλλων, της εξουσίας να ζητεί πληροφορίες και δεδομένα, να διενεργεί επιτόπιες και μη επιτόπιες επιθεωρήσεις και να ζητεί από CCP που έχει λάβει άδεια λειτουργίας να προβαίνει σε διορθώσεις, να εκδίδει εντολές και οδηγίες, να απευθύνεται στον εισαγγελέα, εάν η CMF πληροφορηθεί τυχόν γεγονότα που θα μπορούσαν να σχετίζονται με ποινικό αδίκημα, να επιβάλλει κυρώσεις στον CCP, να επιβάλλει πρόστιμα στους διευθυντές και τους διαχειριστές, να αναστέλλει τις δραστηριότητες ενός CCP ή να ανακαλεί την άδειά του. Επιπλέον, οι CCP πρέπει να προβαίνουν σε αυτοαξιολόγηση της συμμόρφωσής τους με τις PFMI και να υποβάλλουν σχετική έκθεση στη CMF, η οποία δημοσιεύεται. Γενικά, σύμφωνα με το άρθρο 5 του νόμου αριθ. 21.000, η CMF έχει την εξουσία να λαμβάνει τα προληπτικά και διορθωτικά μέτρα που προβλέπονται από τον νόμο και τα οποία κρίνονται αναγκαία για την επίτευξη των στόχων της.
                  
               
                     (14)
                  
                  
                     Η Επιτροπή καταλήγει στο συμπέρασμα ότι οι νομοθετικές και εποπτικές ρυθμίσεις της Χιλής όσον αφορά τους CCP που έχουν λάβει άδεια λειτουργίας στη Χιλή, προβλέπουν αποτελεσματική εποπτεία και επιβολή σε συνεχή βάση.
                  
               
                     (15)
                  
                  
                     Σύμφωνα με το άρθρο 25 παράγραφος 6 στοιχείο γ) του κανονισμού (ΕΕ) αριθ. 648/2012, το νομικό πλαίσιο μιας τρίτης χώρας πρέπει να προβλέπει αποτελεσματικό σύστημα ισοδυναμίας για την αναγνώριση των CCP που είναι αδειοδοτημένοι δυνάμει νομικών καθεστώτων τρίτων χωρών (στο εξής: CCP τρίτων χωρών).
                  
               
                     (16)
                  
                  
                     Στη Χιλή, σύμφωνα με την εγκύκλιο αριθ. 2.311 του 2022, ως «ισοδύναμος κεντρικός αντισυμβαλλόμενος τρίτης χώρας» νοείται ένας CCP που λειτουργεί σε δικαιοδοσία στην οποία η CMF παρατηρεί ουσιαστική συμμόρφωση με τις PFMI, υπόκειται σε αποτελεσματική εποπτεία και με την οποία υφίσταται συμφωνία συνεργασίας μεταξύ της εποπτικής αρχής της τρίτης χώρας και της CMF. Οι CCP τρίτων χωρών που αναγνωρίζονται ως ισοδύναμοι από τη CMF αποτελούν μέρος δημόσιου μητρώου το οποίο αξιολογείται τουλάχιστον σε ετήσια βάση προκειμένου να ελέγχεται η συμμόρφωση με τις PFMI. Οι CCP τρίτων χωρών που δεν έχουν αναγνωριστεί από τη CMF ως ισοδύναμοι CCP τρίτων χωρών μπορούν επίσης να παρέχουν υπηρεσίες εκκαθάρισης σε τράπεζες της Χιλής. Ωστόσο, ενώ τα ανοίγματα των τραπεζών της Χιλής σε ισοδύναμους CCP τρίτων χωρών επωφελούνται από την προνομιακή κεφαλαιακή αντιμετώπιση σύμφωνα με την εγκύκλιο αριθ. 2.311, στα ανοίγματα έναντι CCP τρίτων χωρών που δεν θεωρούνται ισοδύναμα εφαρμόζεται συντελεστής στάθμισης κινδύνου 1 250 % με χαρακτήρα τιμωρίας. Στην πράξη, ένας τέτοιος υψηλός συντελεστής στάθμισης κινδύνου για τους μη ισοδύναμους CCP τρίτων χωρών είναι απαγορευτικός και πολύ λίγες τράπεζες της Χιλής, αν όχι καμία, αναμένεται να προβούν σε εκκαθάριση σε μη ισοδύναμους CCP τρίτων χωρών. Επιπλέον, εάν οι τράπεζες της Χιλής αποφάσιζαν ούτως ή άλλως να προβούν σε εκκαθάριση σε μη ισοδύναμο CCP τρίτης χώρας, ο υψηλός συντελεστής στάθμισης κινδύνου θα μετρίαζε τυχόν κινδύνους που σχετίζονται με τα ανοίγματά τους. Υπό το πρίσμα της κεφαλαιακής αντιμετώπισης που εφαρμόζεται στα ανοίγματα έναντι μη ισοδύναμων CCP βάσει της εγκυκλίου αριθ. 2.311, το καθεστώς της Χιλής μπορεί να θεωρηθεί ότι παρέχει αποτελεσματικό σύστημα ισοδυναμίας για την αναγνώριση CCP τρίτων χωρών.
                  
               
                     (17)
                  
                  
                     Κατά συνέπεια, η Επιτροπή καταλήγει στο συμπέρασμα ότι το πλαίσιο της Χιλής προβλέπει αποτελεσματικό σύστημα ισοδυναμίας για την αναγνώριση των CCP τρίτων χωρών.
                  
               
                     (18)
                  
                  
                     Ως εκ τούτου, η Επιτροπή θεωρεί ότι οι νομοθετικές και εποπτικές ρυθμίσεις της Χιλής που εφαρμόζονται στους CCP πληρούν τους όρους του άρθρου 25 παράγραφος 6 του κανονισμού (ΕΕ) αριθ. 648/2012. Κατά συνέπεια, οι εν λόγω νομοθετικές και εποπτικές ρυθμίσεις θα πρέπει να θεωρούνται ισοδύναμες με τις απαιτήσεις που ορίζονται στον εν λόγω κανονισμό.
                  
               
                     (19)
                  
                  
                     Η παρούσα απόφαση βασίζεται στις νομικά δεσμευτικές απαιτήσεις που εφαρμόζονται στους CCP στη Χιλή κατά τον χρόνο έκδοσής της. Η Επιτροπή, μεταξύ άλλων, κατόπιν ενημέρωσης της Ευρωπαϊκής Αρχής Κινητών Αξιών και Αγορών, όπως απαιτείται από το άρθρο 25 παράγραφος 6β του κανονισμού (ΕΕ) αριθ. 648/2012, θα συνεχίσει να παρακολουθεί σε τακτική βάση την εξέλιξη του νομοθετικού και εποπτικού πλαισίου που εφαρμόζεται σε CCP στη Χιλή και την εκπλήρωση των προϋποθέσεων βάσει των οποίων εκδόθηκε η παρούσα απόφαση.
                  
               
                     (20)
                  
                  
                     Με βάση τα πορίσματα που προκύπτουν από τακτική ή ειδική επανεξέταση, η Επιτροπή μπορεί να αποφασίσει να τροποποιήσει ή να καταργήσει ανά πάσα στιγμή την παρούσα απόφαση, ιδίως σε περίπτωση που οι εξελίξεις επηρεάζουν τις προϋποθέσεις βάσει των οποίων εκδίδεται η παρούσα απόφαση.
                  
               
                     (21)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Για τους σκοπούς του άρθρου 25 παράγραφος 6 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις της Χιλής, που αποτελούνται από τον νόμο αριθ. 20.345 του 2009, όπως συμπληρώθηκε από τους γενικούς κανόνες (Normas de Caracter General) και τις εγκυκλίους που εκδίδονται από την Comisiόn para el Mercado Financiero και εφαρμόζονται στους κεντρικούς αντισυμβαλλομένους, θεωρούνται ισοδύναμες με τις απαιτήσεις που καθορίζονται στον κανονισμό (ΕΕ) αριθ. 648/2012.
         
         
            Άρθρο 2
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 8 Ιουνίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 201 της 27.7.2012, σ. 1.
         
            (2)  Diario Oficial de la Republica de Chile, Núm. 39.380, 6 Ιουνίου 2009.
         
            (3)  Επιτροπή Πληρωμών και Υποδομών της Αγοράς, έγγραφο αριθ. 101 της 16ης Απριλίου 2012.
         
            (4)  Diario Oficial de la Republica de Chile, I Sección, Núm. 41.692, 23 Φεβρουαρίου 2017.